Hane se boertjie Bernard le Roux in sop | Netwerk24
Bernard le Roux vroeër vanjaar ná 'n wedstryd in die Sesnasies-reeks tussen Frankryk en Engeland. Foto: Getty Images
Die 31-jarige Le Roux, 'n slot wat in Moorreesburg in die Wes-Kaap gebore is, het Alun Wyn Jones, die Rooi Drake se kaptein, se kop met sy voorarm getref. Die twee spanne was Saterdag in Parys slaags, met die tuisspan wat met 38-21 koning gekraai het.
Die skeidsregter, Karl Dickson, het die beweerde insident gemis, maar Le Roux is agterna uitgewys en moet Dinsdag voor 'n dissiplinêre komitee verskyn.
Volgens die reëls van Wêreldrugby is die minimum straf vir kontak met 'n speler se nek of kop 'n skorsing van ses weke.
Sou Le Roux wel geskors word, sal dit vir die Hane 'n slag wees. Hulle kom Saterdag teen Ierland in hul laaste kragmeting van die Sesnasies-reeks in Saint-Denis te staan.
Die Franse is tans derde op die punteleer en kan die eerste keer sedert 2010 daarin slaag om die Sesnasies te wen. Ierland is eerste, gevolg deur Engeland. Die Rose kom Saterdag teen Italië in Rome te staan. – Reuters